runetrust/blame-folketinget-dk huggingface dataset:
Henriette Kjær (KF), 2000-04-06:
Jeg synes, det er udmærket, at ministeren har nedsat et udvalg til at se på det, men umiddelbart er jeg faktisk enig i SF's punkt 4, enig i, at det er den vej, vi skal prøve at gå, men det hænger så sammen med nogle andre dele i beslutningsforslaget, som jeg så ikke er enig med SF i. Men jeg ser frem til en positiv behandling i udvalget, hvor vi må se, hvor langt vi kan nå.
Stinus Lindgreen (RV), 2021-12-02:
Jeg kender dem ikke godt nok til at kunne udtale mig på baggrund af det, men det er da klart, at vi, hvis der er noget, som er blevet problematiseret, hvis der er noget, som krænker vores helt basale rettigheder, så skal vi da tage det alvorligt og lytte til det.
Simon Kollerup (S), 2020-05-20:
Og jeg tror ikke, jeg kan besvare det anderledes end ved bare at forsikre både spørgeren, men også den pågældende virksomhed og virksomhederne i øvrigt om, at vi selvfølgelig ønsker at hjælpe ramte virksomheder med at kunne komme igennem den her krise.
Pernille Sams (KF), 2001-01-18:
LetLøns-loven viser en vilje, men den er hidtil kun førstebehandlet; regeringen blev tvunget til at gennemføre den, men ikke desto mindre er vi glade for, at den er på vej, og vi håber, at regeringen vil fortsætte den linje og lytte og samarbejde om forenklinger.
Jan Køpke Christensen (FP), 1997-11-07:
Og hvis det viser sig, at der ikke er kapacitet nok på privathospitalerne, vil vi gerne udbygge vores forslag på den måde, at der også bliver mulighed for at overføre pengene til udenlandske hospitaler og dermed trække på de ressourcer, der er uden for landets grænser, således at den enkelte kommune kan sige til pensionist Petersen: Hvis du ikke kan indlægges på en privat klinik eller et privat hospital inden for landets grænser, overfører vi pengene til udlandet, så du hurtigst muligt bliver behandlet. Så er det problem løst!
Rasmus Stoklund (S), 2022-10-06:
Sammen har vi her i Folketinget allerede taget initiativer: et huslejeloft, så folk ikke skal gå fra hus og hjem; en ekstra ældrecheck; elafgiften er blevet banket i bund; vi har givet en økonomisk håndsrækning til familier med gasfyr og til børnefamilier; vi har indført en indefrysningsordning for udgifter til el og gas; og vi har taget initiativer til at sikre flere træpiller til de mange familier, der oplever mangel.
Sophie Hæstorp Andersen (S), 2003-02-19:
Nu da jeg har lyttet til alle argumenterne for og imod det her forslag, må jeg så også indrømme, at jeg godt kan forstå, at alle partier herinde tilsyneladende støtter mere information til patienterne, men det, jeg ikke rigtig forstår, er, hvorfor man så ikke kan støtte dette forslag.
Nick Hækkerup (S), 2019-10-23:
Som jeg sagde i forbindelse med besvarelsen af det foregående spørgsmål fra samme spørger, nemlig spørgsmål nr. S 149, er det grundlæggende for tilliden til retssystemet, at vi kan stole på, at uskyldige ikke dømmes, og at vi kan regne med, at skyldige ikke går fri.
Mette Gjerskov (S), 2007-05-15:
Derfor kunne jeg godt tænke mig at spørge ministeren om kampagnen, der hedder »6 om dagen«, altså at man skal spise 600 g frugt og grønt om dagen, for jeg kan forstå på den seneste undersøgelse, der er lavet, at danskerne faktisk har fanget det budskab, og at det er en kampagne med succes, fordi 84 pct. af danskerne faktisk godt ved, hvad det betyder.
Søren Pape Poulsen (KF), 2020-05-12:
Det vil jeg stille mig meget, meget undrende over for, og jeg vil spørge statsministeren, om hun er helt sikker på, at det her ikke godt kunne gå hen og få nogle konsekvenser, og at der er noget, vi kigger ind i ude i fremtiden, der måske ikke bliver, som vi havde forventet.
Svend Heiselberg (V), 2000-01-14:
Så vil vi i vores planlægning tage hensyn til den IT-udvikling, der gør, at de offentlige og også de private virksomheder ikke behøver at klumpe sig sammen i storbyerne. Hele den centraliseringspolitik, som regeringen fører, er jo med til, at der bliver mere trafik i storbyerne, men man kan sige, at det giver også musik i baggrunden, at de fra Ærø kommer og protesterer, fordi man vil fjerne deres sømandsskole.
Frank Aaen (EL), 1997-12-18:
Og jeg må sige, at jeg stadig væk ikke forstår regeringen, for regeringen krævede, at arbejdsløse skal tvinges til 4 timers daglig transporttid, og det giver altså en arbejdsuge på 57 timer - i dag kan man tvinges til 3 timer, altså i alt 52 timer om ugen, og det må være rigeligt - og den krævede, at man efter et halvt år skulle kunne tvinges ud af sit fag, hvor vi sagde: Jamen kan det ikke være sådan, at hvis faget er håbløst beskæftigelsesmæssigt, må de tilbydes uddannelse?
Kristian Thulesen Dahl (DF), 2003-09-04:
Jeg skal bare sige kort, at som jeg også nævnte under førstebehandlingen, har vi gjort os umage med forslaget, og vi har valgt at citere et fremtrædende medlem af Folketinget for følgende: »Mange mennesker i disse lande ...« - og de lande er jo de tiltrædende EU-lande - »... er uden arbejde, og hvis de har et, så tjener de en femtedel af, hvad de kan tjene i Danmark.
Torsten Gejl (ALT), 2019-01-15:
Det støtter Alternativet selvfølgelig, og det, som er en fornøjelse, er jo, at forslaget allerede her i dag, nu her i salen, møder regeringsstøtte, ja endda, at man er klar til hurtigt at få lavet en aftale for at give det ben at gå på og få det gennemført.
René Christensen (DF), 2011-04-05:
Jeg kan da godt forstå synspunktet, at den store Føtex og den lille pølsemand ikke skal betale det samme beløb, men spørgsmålet er, om den lille pølsemand ikke var kommet til at betale endnu mere, hvis det havde været differentieret, for så skulle der have været et kæmpestort bureaukrati, som skulle holde øje med, om den lille pølsemand solgte fire pølser den ene dag og ti pølser den næste dag, altså om han var en lille eller stor virksomhed, og så skulle man rode med hans gebyr og ændre det hver eneste gang.
Simon Emil Ammitzbøll (LA), 2013-06-04:
De har altså givet mere åbenhed med åben pande – med åbne øjne hedder det vel – og derfor er det da en nedvurdering af samtlige ministre, samtlige socialdemokratiske ministre både i 1990'erne og i den nuværende regering samt alle andre ministre og departementschefer side 1985, når man taler om organisatoriske tilfældigheder.
Leif Mikkelsen (LA), 2018-04-10:
Derfor er der jo heldigvis rigtig mange gode eksempler på, at privat pleje er ganske glimrende, og derfor er det rigtig godt, at Folketingets partier er enige om at stå bag det her forslag, som så, når det bliver ført helt ud i praksis, kan blive en styrke, sådan at vi bliver fri for at få flere af de her situationer, hvor man må gribe ind, fordi der pludselig mangler pleje til i morgen, og det er dårligt, og det er uanstændigt, og det er uansvarligt.
Inger Støjberg (V), 2009-05-29:
Jeg vil sige til hr. Morten Østergaard, at når Kommunernes Landsforening har sagt ja til den økonomimodel, der ligger, er det selvfølgelig, fordi Kommunernes Landsforening vurderer, at de kan varetage den opgave, som jo er nøje beskrevet, inden for den økonomiske model, der ligger.
Jens Kirk (V), 2001-05-16:
Ministeren sagde selv, at den økologiske produktion også skal afsættes på markedsmæssige vilkår, og når der er efterspørgsel, men jeg tror ikke, vi skal sende en masse tilskud efter den for at få den solgt, jeg tror, det er uheldigt, og så vil vi i den sidste ende komme til at fortryde det.
Per Clausen (EL), 2012-04-20:
Jeg synes bare, at det, der er lidt spændende, er, at vi den ene uge har kunnet se, at det har været sådan, at en forholdsvis mild indsigelse, der er kommet fra Advokatrådet, har krævet en igangsættelse af undersøgelser osv., fordi man ikke har næret tillid til, at man har kunnet regne med de svar, der kommer, i det her tilfælde var det fra Fødevareministeriet, men at man så her, hvor det handler om at få bekræftet et synspunkt, som Venstre har, altså ikke synes, der er nogen grund til at igangsætte nogen undersøgelser.
Ida Auken (RV), 2018-05-18:
Danmarks største udfordring er, om vi har mennesker nok til at løfte de opgaver, som vi har brug for: Er der nok læger, nok sosu'er osv. osv., nok dygtige mennesker af enhver art til at kunne levere velfærd og skabe indtægter i vores erhvervsliv?
Søren Gade (V), 2004-11-11:
De anbefalinger, udvalget er kommet med, er stort set fulgt i de tre lovforslag, netop fordi det var juridiske eksperter og militære eksperter, som sagde, at der var tale om et regelsæt, som gav retssikkerhed for de borgere, som nu engang er i det militære system, og samtidig om et regelsæt, som militæret kunne leve med.
Line Barfod (EL), 2004-02-26:
Der kunne det være godt at have fået nogle redskaber til, hvordan man så tackler den situation. Netop i sådanne situationer kunne det også være godt, hvis barnet selv vidste, at det havde nogle at ringe til, at man havde en børnetelefon eller andet, man kunne bruge, og at man havde muligheden for at snakke med sagsbehandleren fra statsamtet og sige, hvad ens eget ønske var - hvad er barnets ønske omkring, hvordan samværet skal være?
Pernille Blach Hansen (S), 2003-10-21:
Derfor vil jeg gerne spørge konkret til den artikel, der var i Politiken i går, hvor der faktisk står, at Landsplanafdelingen under Miljøministeriet ved et møde med Stenløse Kommune var betænkelig og påpegede, at området, hvor der så skulle være en golfbane, rummer særlig værdifuldt landskab. Vil det sige, at den oplysning er forkert?
Charlotte Dyremose (KF), 2004-02-27:
Det, der er problemet, er, at fru Sandy Brinck og andre har forsøgt at få det her til at fremstå sådan, at hvis der er en, der kommer ind foran mig, så kommer jeg aldrig til, og så går der årevis, og så når jeg faktisk at få min universitetsuddannelse, før jeg kan få lov at komme i daginstitution.
Margrethe Vestager (RV), 2004-01-15:
Derfor synes jeg, det ville have været klædeligt, hvis man sådan ligesom mere programmatisk havde sagt, hvad det er, man vil, og hvis man mere programmatisk havde sagt, hvad det er, børnene skal kunne, for at de kan få lov til at komme i skole, og på den måde klart havde meldt ud.
Line Barfod (EL), 2007-05-23:
De har ikke tid til også at kunne holde i hånd, de har ikke tid til at kunne snakke om barnebarnet, der lige har sendt en beretning fra det fjerne sted i verden, hvor barnebarnet er ude at rejse, eller de har ikke tid til at hjælpe med at forklare det mærkelige brev, der er kommet fra kommunen, og som er fuldstændig uforståeligt.
Ole Sohn (SF), 2001-04-04:
For at antage en konstruktiv vinkel vil jeg sige, at jeg er meget enig med Det Konservative Folkeparti i, at det er den private jobtræning, der er den mest effektive. Med hensyn til om andre aktører kan gøre det bedre, viser alle erfaringer, at dér, hvor a-kasserne går aktivt ind, har man gode resultater, og jeg håber også, at det bliver ved med at være sådan. Men det er ikke det, der er det afgørende.
Morten Homann (SF), 2006-03-30:
Til den anden diskussion, som jo ikke vedrører en del af beslutningsforslaget, men som er en vigtig skattepolitisk diskussion, er det SF's holdning, at hvis man gennemfører en beskatning af avancerne, skal man også give mulighed for, at man, hvis man så får et tab på sin bolig, så at sige kan tage det med videre, ved at man kan modregne det i kommende avancer.
Manu Sareen (RV), 2011-04-05:
For hvis jeg nu var i nærheden af eller med i knivstikkergruppen, da de begik knivoverfaldet, og hvis jeg kun var delvis involveret i gruppen og faktisk ikke vidste, hvem den rigtige gerningsmand var, ville jeg jo, hvis den her lovgivning blev til virkelighed, kunne dømmes, idet jeg ikke ville kunne modbevise den lave grad af deltagelse, jeg nu havde.
Karen Rønde (V), 1999-05-18:
synes jeg, det er lidt utroligt, når man siger fra Folketingets talerstol, at vi har diskuteret det her i 10 år, at man så ikke har fremsat det inden for den periode som et selvstændigt lovforslag, så vi kunne få den grundige og seriøse behandling, som sådan et meget revolutionerende ændringsforslag forudsætter.
Jesper Langballe (DF), 2007-04-17:
Indvendingen med, at de ofte vil være ude af stand til at samarbejde, kan jeg egentlig ikke rigtig tage alvorligt, for jeg vil sige, at hvis man er så medtaget, at man er ude af stand til at samarbejde, så er der jo netop behov for, at der er nogen, der tager om en og tager vare på en og hjælper en og skaber den nødvendige tillid.
Morten Helveg Petersen (RV), 2004-11-11:
Jeg kan allerede nu sige, at det selvfølgelig er et spørgsmål, vi vil forfølge i udvalgsbehandlingen for at høre, hvad der er op og ned i den her sag, og jeg antager og håber på, at formanden for Forsvarsudvalget også er enig heri.
Kristen Touborg (SF), 1998-04-30:
Da det virkede, som om Venstres ordfører fru Else Winther Andersen kom i tidnød, vil jeg godt med mit spørgsmål give Venstres ordfører lejlighed til at uddybe lidt mere, hvorfor man ikke vil stemme for SF's forslag, for jeg forstod jo på ordførerindlægget, at man var enig i målet, men man vil altså gøre tingene på en anden måde.
Lotte Rod (RV), 2023-04-11:
Ja, jeg er optaget af, at vi både bliver bedre til at udfordre de dygtigste elever, men faktisk også til at rumme en gruppe af børn, som har en helt særlig plads i mit hjerte, nemlig de højt begavede børn, som faktisk tit ikke er dem, der præsterer særlig godt, men ender med at falde igennem.
Søren Søndergaard (EL), 1999-04-20:
Derfor handler diskussionen også om, hvordan vi kan undgå, at den mistanke eksisterer, og her er det i hvert fald vores opfattelse, at en af mulighederne er at lave en uafhængig juridisk rådgivning - et lovråd, som vil bidrage til en helt sund konkurrence med Justitsministeriet, men som frem for alt også vil betyde, at Justitsministeriets Lovafdelings redegørelser vil blive holdt op mod noget andet.
Frank Aaen (EL), 2006-04-27:
Det er sådan set ret ubehageligt, men det er jo den måde, vi er nødt til at agere på, fordi skatteministeren har skruet forslaget sammen på den her måde, at ting, som intet har med hinanden at gøre, hverken delvis eller i det hele taget, er sat sammen i samme lovforslag.
Rasmus Prehn (S), 2015-11-18:
Og jeg skal da gerne gøre opmærksom på, at da vi havde regeringsmagten, og mens vi tog hånd om det her og sætte penge af, var bl.a. Venstre meget ihærdig med at problematisere de her dieseltog, fordi det, der kommer ud af de her diesellokomotiver, er forbundet med kræftfremkaldende partikler, og fordi der er en meget, meget stor risiko for, at man kan få lungekræft, blærekræft og hjerte-kar-sygdomme af det.
Pernille Skipper (EL), 2022-04-29:
Jeg spurgte, hvad Konservative hører, når private tilbud råber op og siger, at der kommer nye kommercielle tilbud, som underminerer dem – private aktører, som har været på det her område i årtier, og som har den stærkeste sociale faglighed, når det kommer til voldsramte mennesker og hjemløse.
Connie Hedegaard (KF), 2004-11-04:
Til sidst vil jeg lige sige til hr. Jørn Dohrmann, der var inde på det her med høringsfrister, at jeg da helt kan tilslutte mig, at det generelt er uacceptabelt, hvis der er for korte og urimeligt korte høringsfrister, men jeg forstår, at det, der altså var tilfældet, var, at det kun er en af de høringsberettigede, nemlig Datatilsynet, som har fået det meget sent, som altså ved en fejl først har fået det 4 dage før fristen udløb.
Torsten Gejl (ALT), 2020-09-08:
Det har jo vist sig under coronakrisen, at vi fandt hundredvis af milliarder, og når det nu er sådan, at vi vender os imod en ny krise, som jo i omfang – forhåbentlig og sandsynligvis – er langt større end coronakrisen, hvorfor går vi så ikke ud på de markeder, hvor vi har en god kreditværdighed i forhold til kortsigtede investeringer, og låner de 50 mia. kr. eller 100 mia. kr., der skal til, for at give den grønne omstilling det boost i den størrelsesorden, der i virkeligheden er nødvendigt?
Josephine Fock (ALT), 2017-03-23:
Vi bliver ved med at rykke mållinjen for de her mennesker, som er i Danmark, og hvordan tænker ministeren, at det kan fremme god integration, altså at de mennesker, der virkelig kæmper hårdt for at leve op til alle de her ting og leve op til den seneste stramning, der var, nu igen ser mållinjen forsvinde ud i horisonten?
Per Ørum Jørgensen (KF), 2009-05-15:
Det Konservative Folkeparti kan ikke støtte dette beslutningsforslag fra Enhedslisten alene af den meget åbenlyse grund, at vi jo her i Folketinget den 12. juni sidste år med et bredt flertal, alle partier undtagen Enhedslisten, vedtog rammerne omkring kommunernes aktiviteter, og at vi naturligvis fra konservativ side støtter de intentioner, som Folketinget dengang besluttede.
Per Clausen (EL), 2010-06-04:
Nu har ministeren jo været så venlig at oversende alt det materiale – så vidt jeg ved – som har været brugt i forhandlingerne, og jeg vil bare på baggrund af det spørge hr. Flemming Møller Mortensen, om han virkelig mener, at det materiale dokumenterer, at møllerne ikke kunne have været placeret et andet sted.
Karina Lorentzen Dehnhardt (SF), 2012-11-08:
Der er folk fra fjerne lande i Asien og i den arabiske verden, og det er vildt spændende at være her på sådan en dag, hvor der er folk i alle former og farver og aldre og nationaldragter, og det kan virkelig, virkelig anbefales at være en del af statsborgerskabsdagen.
Leila Stockmarr (EL), 2025-01-14:
Nej, jeg føler mig langtfra overbevist om, at den ottepunktsplan, som ministeren har fremlagt, og at de stramninger af blandingszonepraksissen, der hele tiden bliver talt op, vil lede til, at vi får et sundere havmiljø eller lever op til EU's vandrammedirektiv.
Elisabeth Arnold (RV), 1998-04-01:
Så denne komplicerede ordning må vi leve med, og det har vi også tænkt os at gøre, og det finder vi nok også ud af. Der er talt en del om Schengenaftalen i dag, og det blev der også sidste gang, og her vil jeg blot minde om - som det er nævnt flere gange tidligere - at der er forskellige netværk bestående af medlemslande i EU, som også er medlemmer af Schengenaftalen, ikkemedlemslande i EU, som er medlemmer af Schengenaftalen, og medlemslande i EU, som ikke er medlemmer af Schengenaftalen. Der er kort sagt alle mulige varianter af medlemskab og ikkemedlemskab af henholdsvis EU og Schengenaftalen.
Lene Espersen (KF), 2002-04-09:
Jeg vil også sige, at regeringen vil følge sagen meget nøje, herunder udfaldet af de strafferetlige undersøgelser, og når de igangværende undersøgelser og sager er afsluttet, vil regeringen selvsagt være parat til at drøfte, om der er forhold, som skal belyses yderligere, og i givet fald under hvilke former vi foretager den belysning.
Pernille Blach Hansen (S), 2002-03-13:
Det her er jo et spørgsmål, der er af allerstørste vigtighed for verdens samlede miljø og det samlede klima, og derfor vil det efter Socialdemokratiets opfattelse være oplagt, at den danske statsminister også ansigt til ansigt med hr. George Bush, den amerikanske præsident, meddeler, at det her er meget vigtigt for Danmark.
Ole M. Nielsen (KRF), 1998-06-11:
Og der mener vi fire forslagsstillerpartier her selvfølgelig, at vi vil betale for at få kørt den rute til Berlin, helt klart. Så holder hr. Søren Hansen en masse gode ting op imod hinanden om overskæringer og forskellige sikkerhedsanlæg, vi vil have lavet, osv.
Anne Grete Holmsgaard (SF), 2008-11-26:
Når ministeren ikke vil sige, præcis hvornår han vil komme med noget, og når han ikke vil sige, hvad det er for nogle produkter, men holder det lidt svævende, er det gode spørgsmål, som ministeren må kunne svare på, jo: Hvad er ministerens ambition om, hvor meget det her skal nedbringe energiforbruget i henholdsvis det, vi kan kalde anvendelsen af apparater, og på transportsektoren?
Peder Hvelplund (EL), 2024-11-21:
Som det er i dag, er der jo faktisk mulighed for, at man kan fratage et statsborgerskab, hvis nogen begår kriminalitet, som går ud over statens sikkerhed, eller som omhandler terrorisme, og det er klart, at jo grovere en kriminalitet der er, desto længere karenstid skal der være.
Henrik Dam Kristensen (S), 2001-02-28:
Derfor har vi også sat de mekanismer ind, som også nogle af ordførerne har været inde på, og jeg tror, der vil ske det, at en række kommuner, som vil være i stand til i kraft af deres størrelse selv at kunne løse nogle af opgaverne, vil se, at i stedet for at de unge mennesker nødvendigvis skal forholdsvis langt væk fra deres nærmiljø, kan det betyde noget, at de er tættere på nærmiljøet. Jeg vil gerne sige til skeptikerne, at jeg synes, det er fair nok at være skeptisk, men også at man ikke kun skal bygge på eventuelle myter, som man mener man muligvis kan se.
Marlene Harpsøe (DD), 2025-02-19:
Men når man kommer med et forslag om at afskære de allermest sårbare mennesker i vores samfund fra muligheden for at klage over at være blevet smidt ud fra et herberg, så må vi fra Danmarksdemokraternes side sige, at så rejser vi os også fra vores stole, og så er vi nødt til at sige helt klart og tydeligt fra over for den forringelse, som man forsøger at lave over for de her mennesker.
Mette Thiesen (NB), 2021-04-26:
peger bl.a. på, at det giver sociale bonuspoint i gruppen at være den, der udøver den sociale kontrol over andre, og derfor opstår sladder og social sabotage, der reelt er social kontrol; at etniske danskere og muslimer ikke omgås; elever med ikkevestlig baggrund vil ikke anklages for at være for danske og holder sig for selv i kantinen og holder deres egne sociale arrangementer.
Torben Hansen (S), 2010-05-05:
Jeg kan forstå på statsministeren, at der ikke er lavet en samlet skriftlig evaluering, men kan statsministeren så bekræfte, at der ligger et stykke papir, et hemmeligt papir, og at man måske kan karakterisere det som værende en form for delevaluering, og at det af den delevaluering for det første fremgår, at Folketinget er blevet ført bag lyset, fordi man allerede tidligt i foråret 2009 lavede et strategiskifte; for det andet, at det også fremgår af den hemmelige delevaluering, at Danmarks troværdighed i COP-sammenhæng er noget slidt; og for det tredje, at det også fremgår af denne så hemmelige delevaluering, og at den også peger på, at der ikke var opbygget det nødvendige tillidsforhold mellem FN's klimasekretariat og den danske COP-delegation?
Frank Jensen (S), 2001-03-01:
Som jeg også var inde på tidligere, bliver 85 pct. af dem, der rejser illegalt over grænsen, taget af baglandspatruljerne og altså ikke af den stikprøvevise personkontrol, vi har på den fysiske grænse i dag. Det er, som om ordførerne fra SF, Enhedslisten og Dansk Folkeparti lægger til grund for deres opfattelse, at alle personer, der passerer den dansk-tyske grænse i dag, gennemgår en systematisk personkontrol.
Theresa Scavenius (ALT), 2023-05-03:
Men igen vil jeg sige: Det her er jo hypoteser, og det er derfor, jeg opfordrer til, at vi stiller spørgsmål til det, begynder at kortlægge det, interessere os for problematikken og i det hele taget få mere forskning i det, for i Danmark er vi lidt et uland i forhold til at diskutere, hvilken påvirkning lobbyisme har på vores lovgivning.
Rasmus Jarlov (KF), 2018-05-25:
Realistisk set vil det være sådan, at mange grønlændere i årene fremover også vil få behov for at rejse ud af Grønland for at uddanne sig, og der er det jo bare mere oplagt, at man tager derhen, hvor man kan få uddannelserne gratis, i stedet for at man pålægger sig selv den store byrde, at man så skal til at opsøge dem andre steder, fordi man ikke i praksis kan bruge uddannelserne i Danmark.
Sophie Løhde (V), 2013-06-03:
Samtidig har det været væsentligt, at de praktiserende læger med lovforslaget ikke skulle pålægges et eller andet nyt og omfattende registreringsarbejde, men at der tværtom er tale om data, som de praktiserende læger allerede i dag er forpligtet til at registrere, og herunder at data, der deles, ikke på nogen måde må kunne identificere den enkelte patient, sådan at der ikke kan rejses tvivl om fortroligheden mellem læge og patient i forhold til netop personfølsomme data.
Marcus Knuth (KF), 2020-05-20:
Mener ministeren, at den kommissionsundersøgelse, der er nedsat for at undersøge den forhenværende udlændinge- og integrationsminister Inger Støjbergs ageren i sagen om ældre asylansøgeres ægteskab med mindreårige, er udtryk for proportionalitet og den rette prioritering i forhold til anvendt tid, penge og sagsbehandling, når der allerede er afgivet ombudsmandsberetning i den pågældende sag?